ପତ୍ନୀଙ୍କ ହେଲିକପ୍ଟରରେ ଉଡ଼ିବାର ଇଚ୍ଛାକୁ ଏମିତି ପୂରଣ କଲେ ଶିକ୍ଷକ - OTV Khabar.\nଜୟପୁରଃ ଚାକିରିରୁ ଅବସର ନେବା ଦିନ ପତ୍ନୀଙ୍କ ଇଚ୍ଛା ପୂରଣ କଲେ ପତି। ତା'ବି ପୁଣି ଭଡ଼ାରେ ହେଲିକପ୍ଟର ଆଣି । କଥାଟା ଶୁଣି ଅଜବ ଲାଗୁଥିଲେ ମଧ୍ୟ ସତ। ରାଜସ୍ଥାନର ଅଲ୍ୱାର୍ରେ ଏଭଳି କିଛି ଘଟଣା ଘଟିଛି।\nଅଲ୍ୱାର୍ର ଏକ ସ୍କୁଲ୍ରେ ଶିକ୍ଷକତା କରନ୍ତି ରମେଶ ଚାନ୍ଦ। ରମେଶଙ୍କ ପତ୍ନୀ ମୀନା। ହେଲିକପ୍ଟରରେ ବସିବା ପାଇଁ ମୀନାଙ୍କର ପ୍ରବଳ ଇଚ୍ଛା ଥିଲା। ଏପରିକି ଦିନେ ଛାତ ଉପରେ ବସିଥିବା ବେଳେ ଏକ ହେଲିକପ୍ଟରକୁ ଭଡ଼ାରେ ଆଣିବା ପାଇଁ କେତେ ଟଙ୍କା ଲାଗିବ ବୋଲି ରମେଶଙ୍କୁ ତାଙ୍କ ପତ୍ନୀ ପଚାରିଥିଲେ। ପତ୍ନୀଙ୍କ ହେଲିକପ୍ଟରରେ ବସିବାର ଇଚ୍ଛା ଜାଣିପାରି ଏହାକୁ ସେ ପୂରଣ କରିବେ ବୋଲି ଭାବି ନେଇଥିଲେ। ହେଲେ ତାଙ୍କ ପର୍ସ ତାଙ୍କୁ ବାଧା ଦେଇଥିଲା।\nପର୍ସ ସିନା ବାଧା ଦେଇ ନ ଥିଲା, ମନ କିନ୍ତୁ କହୁଥିଲା ପତ୍ନୀଙ୍କ ଇଚ୍ଛା ନିଶ୍ଚୟ ପୂରଣ କରିବ। ଶେଷରେ ଚାକିରିର ଅବସର ଦିନ ହିଁ ସେ ପତ୍ନୀଙ୍କ ଇଚ୍ଛା ପୂରଣ କରିଥିଲେ। ଏଥିପାଇଁ ତାଙ୍କୁ ନୂଆଦିଲ୍ଲୀରୁ ଏକ ହେଲିକପ୍ଟରକୁ ବୁକିଂ କରିବାକୁ ପଡ଼ିଥିଲା। ଏଥିପାଇଁ ତାଙ୍କୁ ୩ଲକ୍ଷ ୭୦ ହଜାର ଟଙ୍କା ଦେବାକୁ ପଡ଼ିଥିଲା।\nଯେଉଁଦିନ ସେ ଚାକିରିରୁ ଅବସର ନେବେ ସେହିଦିନ ସେ ପତ୍ନୀଙ୍କ ଇଚ୍ଛା ପୂରଣ କରିବା ପାଇଁ ହେଲିକପ୍ଟର ବୁକିଂ କରିଥିଲେ। ଅବସରପରେ ରମେଶ, ପତ୍ନୀ ଓ ନାତିଙ୍କ ସହ ସ୍କୁଲ ନିକଟ ହେଲିପ୍ୟାଡ୍ରୁ ହେଲିକପ୍ଟରରେ ବସି ମାଲ୍ୱାଲି ଗାଁ ସ୍ଥିତ ତାଙ୍କ ବାସଭବନ ଅଭିମୁଖେ ଯାଇଥିଲେ। ଯାହାକି ଜୟପୁରଠାରୁ ୧୫୦ କି.ମି. ଦୂର । ରମେଶ ପାରମ୍ପରିକ ପୋଷାକ ଓ ଚଷମା ପିନ୍ଧିଥିବା ଦେଖିବାକୁ ମିଳିଥିଲା।\nଯଦିଓ ବିମାନରେ ଯାତ୍ରା ସମୟ ମାତ୍ରା ୧୮ ମିନିଟ୍ ଥିଲା ତେବେ ଏହା ସ୍ମରଣୀୟ ଓ ଆନନ୍ଦଦାୟକ ଥିଲା ରମେଶ କହିଛନ୍ତି।\nହେଲିକପ୍ଟରକୁ ବୁକିଂ କରିବା ପାଇଁ ରମେଶଙ୍କୁ ଜିଲ୍ଲା ପ୍ରଶାସନ ଓ ଅନ୍ୟ ବିଭାଗ ନିକଟରୁ ଅନୁମତି ଆଣିବାକୁ ପଡ଼ିଥିଲା।
